I denne uge optræder hun med sit nye show, 'The Bumswing', i København og Aarhus, og det tager udgangspunkt i, hvad der sker, når man ikke kender de lokale koder.

Som en dansker i London eller et nyt barn i klassen.

Titlen referer til en gynge på Søndersøskolen på Fyn, hvor Sofie Hagen gik.

Røvgyngen var der ingen, der nogensinde gyngede på, efter at der engang var én, der havde gynget på den uden bukser.

Indtil der startede et nyt barn i klassen, der til alles forfærdelse satte sig uvidende midt i røvbakterierne.

Sexferie på Lolland er sjovt, sexferie i Swansea er sjovt. Sofie Hagen, komiker

Sådan føler Sofie Hagen sig nogle gange i England. For eksempel da hun sagde ja til en fræk weekend i Swansea i Wales med en fyr, hun havde haft et one-night stand med.

- Når jeg siger det i London, er folk automatisk flade af grin. Jeg troede, at Swansea var sådan et eventyrligt sted med svaner og blanke skovsøer. Men det er mere ligesom… Næstved eller Lolland. Jeg skider ikke på Lolland, der er supersmukt, men hvis man kender Danmarks koder og ideen om udkanten, så bliver det sjovt. Sexferie på Lolland er sjovt, sexferie i Swansea er sjovt, siger Sofie Hagen.

Sidste danske optræden

For nylig annoncerede Sofie Hagen på Instagram og Facebook, at 'The Bumswing' bliver hendes sidste optrædener i Danmark.

Det er svært ikke at opfatte udmeldingen som en støtteerklæring til kollegaen Sanne Søndergaard.

Sanne Søndergaard har netop turneret med sit sidste standupshow, 'Kontroltaber', der er en bidende gennemgang af sexisme i alle lag af det danske samfund, fra vores opdragelse og sprog til det offentlige rum og dansk comedy.

Sofie Hagen citerer et 'Deadline'-interview med Sanne Søndergaard som eksempel på, hvorfor hun ikke har lyst til at være komiker i Danmark længere.

Det er især ét spørgsmål fra værten Lotte Folke Kaarsholm, der falder Sofie Hagen for brystet.

- Standup er jo kendetegnet ved, at man går til kanten. Også af det fornærmende. Hvordan kan man vide, hvornår noget er sjovt, og hvornår noget er stødende, sårende og fornærmende?, spørger Lotte Folke Kaarsholm i 'Deadline'.